\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

E:

Številka: 090-68/2024-3

Datum: 24. 5. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaš dopis z dne 9. 5. 2024 in 23. 5. 2024

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), kjer navajate, da ima zavod Evro-sredozemska univerza (EMUNI) sedež v Piranu (dvojezično področje). Dne 23. 5. 2024 ste vlogo dopolnili s pojasnilom, da ima EMUNI z Ministrstvom za visoko šolstvo, znanost in inovacije (MVZI) sklenjeno pogodbo o financiranju dejavnosti v obdobju od 1. 1. 2024 do 31. 12. 2024. Plačilo za EMUNI gre iz postavke PP231843 - Evro-sredozemska univerza - konto 4135 - tekoča plačila drugim izvajalcem javnih služb, ki niso posredni proračunski uporabniki, ukrep št. 3330-18-0009 Delovanje Evro-sredozemske univerze. Zanima vas naslednje:

1. Katere podatke morate kot zavezanec za informacije javnega značaja nujno objaviti na spletni strani zavoda.
2. Ali mora biti v skladu z Zakonom o javni rabi slovenskega jezika celotna spletna stran zavoda prevedena v slovenski jezik oziroma kakšen je minimalni del, ki mora biti tudi v slovenskem jeziku, glede na to, da je zaradi pretežno mednarodnega delovanja večji del spletne strani v angleškem jeziku.
3. Kakšen delež podatkov na spletni strani univerze mora biti tudi v italijanskem jeziku, glede na dvojezično področje sedeža univerze.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju, skladno z 32. členom ZDIJZ posreduje pravno mnenje.

**Status zavoda EMUNI po ZDIJZ**

Iz vpogleda v Register zavezancev za informacije javnega značaja (RZIJZ) na dan 23. 5. 2024 je razvidno, da je zavod Evro-sredozemska univerza (EMUNI), matična številka 3487288000, zavezanec za informacije javnega značaja na podlagi tretje alineje prvega odstavka 3.b čl. ZDIJZ - pravna oseba zasebnega prava, ki ni gospodarska družba, katere neposredni (so)ustanovitelj je oseba javnega prava. Torej je imenovana družba na podlagi 1.a člena ZDIJZ zavezani poslovni subjekti pod prevladujočim vplivom oseb javnega prava. Nadalje je bilo z dopolnitvijo vloge ugotovljeno, da je zavod EMUNI tudi izvajalec javne službe, kar pomeni, da gre za zavezanca kot organ na podlagi 1. členu ZDIJZ.

Iz zgoraj navedenega izhaja, da je na podlagi ZDIJZ zavod EMUNI zavezanec za informacije javnega značaja kot organ (1. člen) in kot poslovni subjekti pod prevladujočim vplivom oseb javnega prava (1.a člen).

**Objava informacij javnega značaja in uporaba uradnega jezika**

ZDIJZ določa, da je **vsak organ dolžan** redno vzdrževati in na primeren način javno objavljati (uradno glasilo organa, svetovni splet ipd.) ter dati na vpogled prosilcu po vsebinskih sklopih urejen katalog informacij javnega značaja, s katerimi razpolaga. Ne glede na navedeno so poslovni subjekti pod prevladujočim vplivom oseb javnega prava dolžni na svojih spletnih straneh objaviti kontaktne podatke osebe ali oseb, pristojnih za posredovanje informacij javnega značaja (8. člen – katalog informacij javnega značaja). Način priprave in objave kataloga informacij javnega značaja za organe je Vlada predpisala z Uredbo o posredovanju in ponovni uporabi informacij javnega značaja[[2]](#footnote-2), ki določa (2. člen), katere podatke/informacije/dokumente mora **najmanj** obsegati Katalog informacij javnega značaja. Nadalje v 3. členu **(jezikovne različice kataloga informacij javnega značaja)** določa, da **organi s sedežem na območjih občin, kjer je pri organu poleg slovenskega jezika uradni jezik tudi italijanski** oziroma madžarski jezik, v katalogu zagotovijo **informacije iz 1., 2. in 3. točke prvega odstavka 2. člena** tudi v jeziku narodne skupnosti.

Iz zgoraj navedenega izhaja, da **mora imeti** visokošolski zavod urejene spletne strani v slovenskem jeziku in jeziku italijanske narodnosti, **lahko pa tudi** v katerem drugem tujem jeziku, če zavod tako oceni. Enako velja za vse podatke/informacije/dokumente, ki so objavljeni v Katalogu informacij javnega značaja. Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[3]](#footnote-3)

Zaradi uskladitve dejanskega stanja v RZIJZ se pravno mnenje posreduje v vednost tudi pristojnemu Ministrstvu za visoko šolstvo, znanost in inovacije. Ta mora v RZIJZ vpisati zavod EMUNI kot organ na podlagi prve alineje prvega odstavka 3.b čl. ZDIJZ - izvajalec javne službe, ki ni javno podjetje, ali oseba javnega prava na podlagi pogodbe. Ne glede na trenutno stanje v RZIJZ mora zavod EMUNI že sedaj izpolnjevati svoje obveznosti glede informacij javnega značaja kot organ (1. člen ZDIJZ).

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

- Ministrstvo za visoko šolstvo, znanost in inovacije: [gp.mvzi@gov.si](mailto:gp.mvzi@gov.si) – v vednost

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [24/16](https://www.uradni-list.si/glasilo-uradni-list-rs/vsebina/2016-01-0994) in [146/22](https://www.uradni-list.si/glasilo-uradni-list-rs/vsebina/2022-01-3683). [↑](#footnote-ref-2)
3. <https://www.gov.si/teme/informacije-javnega-znacaja/>. [↑](#footnote-ref-3)